CELEX: 32012R0447
Language: fi
Date: 2012-03-21 00:00:00
Title: Komission delegoitu asetus (EU) N:o 447/2012, annettu 21 päivänä maaliskuuta 2012 , luottoluokituslaitoksista annetun Euroopan parlamentin ja neuvoston asetuksen (EY) N:o 1060/2009 täydentämisestä vahvistamalla tekniset sääntelystandardit luottoluokitusmenetelmien vaatimustenmukaisuuden arviointia varten  ETA:n kannalta merkityksellinen teksti

30.5.2012   
            
            
               FI
            
            
               Euroopan unionin virallinen lehti
            
            
               L 140/14
            
         KOMISSION DELEGOITU ASETUS (EU) N:o 447/2012,
   annettu 21 päivänä maaliskuuta 2012,
   luottoluokituslaitoksista annetun Euroopan parlamentin ja neuvoston asetuksen (EY) N:o 1060/2009 täydentämisestä vahvistamalla tekniset sääntelystandardit luottoluokitusmenetelmien vaatimustenmukaisuuden arviointia varten
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon luottoluokituslaitoksista 16 päivänä syyskuuta 2009 annetun Euroopan parlamentin ja neuvoston asetuksen (EY) N:o 1060/2009 (1) ja erityisesti sen 21 artiklan 4 kohdan d alakohdan,
   sekä katsoo seuraavaa:
   
               (1)
            
            
               Asetuksen (EY) N:o 1060/2009 8 artiklan 3 kohdan mukaan luottoluokituslaitoksen on käytettävä luottoluokitusmenetelmiä, jotka ovat tiukkoja, järjestelmällisiä ja jatkuvia ja jotka voidaan validoida aiemman kokemuksen perusteella, myös toteutumatesteillä.
            
         
               (2)
            
            
               Tämä asetus on tarpeen, jotta varmistetaan Euroopan valvontaviranomaisen (Euroopan arvopaperimarkkinaviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/77/EY kumoamisesta 24 päivänä marraskuuta 2010 annetulla Euroopan parlamentin ja neuvoston asetuksella (EU) N:o 1095/2010 (2) perustetun Euroopan arvopaperimarkkinaviranomaisen (EAMV) suorittaman arvioinnin avoimuus sekä yhdenmukaiset säännöt, jotka koskevat asetuksen (EY) N:o 1060/2009 8 artiklan 3 kohdassa vahvistettuja vaatimuksia.
            
         
               (3)
            
            
               EAMV:n on arvioitava, noudattavatko luottoluokituslaitokset asetuksen (EY) N:o 1060/2009 8 artiklan 3 kohtaa, kun se tutkii mainitun asetuksen 15 artiklan mukaisia rekisteröintihakemuksia. Rekisteröinnin jälkeen EAMV:n olisi osana suorittamaansa jatkuvaa valvontaa arvioitava, noudattavatko luottoluokituslaitokset jatkuvasti 8 artiklan 3 kohtaa, kun se katsoo tällaisen arvioinnin tarpeelliseksi.
            
         
               (4)
            
            
               Asetuksen (EY) N:o 1060/2009 ja erityisesti sen 23 artiklan mukaan EAMV, komissio tai jäsenvaltion viranomaiset eivät saa puuttua luottoluokitusten eivätkä luottoluokitusmenetelmien sisältöön. Näin ollen tässä asetuksessa olisi vahvistettava säännöt, joilla kyseisiä menetelmiä olisi arvioitava, mutta siinä ei tulisi säätää, että viranomaiset voivat päättää, ovatko kyseisillä menetelmillä tuotetut luottoluokitukset asianmukaisia.
            
         
               (5)
            
            
               Asetuksen (EY) N:o 1060/2009 6 artiklan 2 kohdassa luettuna yhdessä liitteessä I olevan A jakson 9 kohdan kanssa edellytetään, että luottoluokituslaitos perustaa arviointitoiminnon, jonka tehtävänä on tarkastella säännöllisin väliajoin menetelmiä, malleja ja keskeisiä luokitusoletuksia, kuten matemaattisia oletuksia tai korrelaatio-oletuksia, ja kaikkia niihin tehtyjä olennaisia muutoksia sekä sitä, ovatko kyseiset menetelmät, mallit ja keskeiset luokitusoletukset asianmukaisia, jos niitä käytetään tai aiotaan käyttää uusien rahoitusvälineiden arviointiin.
            
         
               (6)
            
            
               Tämä asetus perustuu teknisten sääntelystandardien luonnoksiin, jotka EAMV on toimittanut komissiolle sen hyväksyttäviksi asetuksen (EU) N:o 1095/2010 10 artiklassa säädettyä menettelyä noudattaen.
            
         
               (7)
            
            
               EAMV on järjestänyt avoimen julkisen kuulemisen teknisten sääntelystandardien luonnoksista, joihin tämä asetus perustuu, analysoinut mahdollisia asiaan liittyviä kustannuksia ja hyötyjä sekä pyytänyt lausunnon asetuksen (EU) N:o 1095/2010 37 artiklan mukaisesti perustetulta arvopaperimarkkina-alan osallisryhmältä. Lisäksi EAMV esitti toukokuussa 2011 kannanottopyynnön saadakseen tietoja markkinatoimijoilta,
            
         ON HYVÄKSYNYT TÄMÄN ASETUKSEN:
   1 artikla
   Kohde
   Tässä asetuksessa vahvistetaan säännöt sen arvioimiseksi, ovatko luottoluokitusmenetelmät asetuksen (EY) N:o 1060/2009 8 artiklan 3 kohdassa säädettyjen vaatimusten mukaiset.
   2 artikla
   Vaatimustenmukaisuuden osoittaminen
   Luottoluokituslaitoksen on aina pystyttävä osoittamaan EAMV:lle, että se noudattaa asetuksen (EY) N:o 1060/2009 8 artiklan 3 kohdassa säädettyjä, luottoluokitusmenetelmien käyttöä koskevia vaatimuksia.
   3 artikla
   EAMV:n arvio vaatimustenmukaisuudesta
   1.   EAMV tutkii, noudattavatko luottoluokituslaitokset asetuksen (EY) N:o 1060/2009 8 artiklan 3 kohtaa, kun kyseessä on mainitun asetuksen 15 artiklan mukainen rekisteröintihakemus, minkä lisäksi se tutkii tarpeelliseksi katsomallaan tavalla, noudattavatko luottoluokituslaitokset asetuksen (EY) N:o 1060/2009 8 artiklan 3 kohtaa jatkuvasti.
   2.   Tutkiessaan, noudattavatko luottoluokituslaitokset asetuksen (EY) N:o 1060/2009 8 artiklan 3 kohtaa, EAMV käyttää kaikkia tietoja, joilla on merkitystä arvioitaessa luottoluokitusmenetelmien kehittämis-, hyväksymis-, hyödyntämis- ja uudelleentarkasteluprosessia.
   3.   Arvioinnin tarkoituksenmukaista tasoa määrittäessään EAMV ottaa huomioon, onko luottoluokitusmenetelmillä todistettavasti pystytty ennustamaan luottokelpoisuus johdonmukaisesti ja tarkasti, ja se voi ottaa huomioon senkaltaiset kyseisten erityisten menetelmien testaamiseen suunnitellut validointimenetelmät kuten tarkoituksenmukaiset maksukyvyttömyyttä tai luottoluokituksen muuttumista koskevat tutkimukset.
   4 artikla
   Sen arvioiminen, ovatko luottoluokitusmenetelmät tiukkoja
   1.   Luottoluokituslaitoksen on käytettävä ja sovellettava luottoluokitusmenetelmiä, jotka/joissa
   
               a)
            
            
               sisältävät selkeät ja toimivat kontrollit ja prosessit luottoluokitusmenetelmien kehittämiseksi sekä asiaan liittyvät hyväksynnät, jotka mahdollistavat sopivan kyseenalaistamisen;
            
         
               b)
            
            
               sisältävät kaikki keskeiset tekijät, joilla katsotaan olevan merkitystä määritettäessä luottoluokiteltavan yhteisön tai rahoitusvälineen luottokelpoisuutta ja joita on tuettava tilastollisin ja aiemmin saaduin kokemuksin tai todistein;
            
         
               c)
            
            
               otetaan huomioon mallistettu suhde sellaisten luottoluokiteltavien yhteisöjen tai rahoitusvälineiden välillä, joilla on sama riskitekijä, ja sellaisten välillä, joiden riskitekijöille luottoluokitusmenetelmät ovat herkkiä;
            
         
               d)
            
            
               sisältävät luotettavat, relevantit ja laatuun liittyvät analyyttiset mallit sekä keskeiset luokitusoletukset ja -perusteet sikäli kuin nämä ovat käytössä.
            
         2.   Luottoluokituslaitoksen on käyttämiensä luottoluokitusmenetelmien osalta lueteltava ja yksityiskohtaisesti selitettävä seuraavat seikat:
   
               a)
            
            
               kaikki laadulliset tekijät, myös laajuus, jossa kyseistä tekijää koskeva laadullinen arvio on tehty;
            
         
               b)
            
            
               kaikki määrälliset tekijät, myös keskeiset muuttujat, tietolähteet, keskeiset oletukset, mallinnustekniikat ja kvantitatiiviset tekniikat.
            
         3.   Edellä 2 kohdassa tarkoitettuun yksityiskohtaiseen selitykseen on sisällyttävä seuraavat:
   
               a)
            
            
               ilmoitus kunkin kyseisissä luottoluokitusmenetelmissä käytetyn laadullisen tai määrällisen tekijän tärkeydestä, tarpeen mukaan myös kuvaus näille tekijöille annetusta suhteellisesta painoarvosta ja niiden vaikutuksesta luottoluokituksiin sekä asianomaiset perustelut;
            
         
               b)
            
            
               arvio suhteesta, joka valitsee kyseisissä luottoluokitusmenetelmissä käytettyjen keskeisten oletusten sekä makrotaloudellisista tai rahoitustiedoista johdettujen kriittisten riskitekijöiden välillä; ja
            
         
               c)
            
            
               arvio suhteesta, joka vallitsee luottoluokitusmenetelmissä käytettyjen keskeisten oletusten ja kyseisillä menetelmillä tuotettujen luottoluokitusten volatiliteetin välillä ajan mittaan.
            
         4.   Luottoluokituslaitoksen käyttämiin luottoluokitusmenetelmiin ja niihin liittyviin analyyttisiin malleihin sekä keskeisiin luokitusoletuksiin ja -perusteisiin on ripeästi sisällytettävä havainnot tai tulokset, jotka perustuvat yhden tai useamman seuraavista toteuttamaan sisäiseen arviointiin tai seurantakatsaukseen:
   
               a)
            
            
               luottoluokituslaitoksen hallinto- tai valvontaelimen riippumattomat jäsenet;
            
         
               b)
            
            
               luottoluokituslaitoksen arviointitoiminto;
            
         
               c)
            
            
               kuka tahansa muu henkilö tai mikä tahansa muu komitea, joka on mukana luottoluokitusmenetelmien seurannassa ja arvioinnissa.
            
         5 artikla
   Sen arvioiminen, ovatko luottoluokitusmenetelmät järjestelmällisiä
   1.   Luottoluokituslaitoksen on käytettävä luottoluokitusmenetelmiä ja niihin liittyviä analyyttisia malleja sekä keskeisiä luokitusoletuksia ja -perusteita järjestelmällisesti kaikkien tietyssä omaisuusluokassa tai markkinasegmentissä annettavien luottoluokitusten muotoilussa, jollei ole objektiivista syytä poiketa tästä.
   2.   Luottoluokituslaitoksen on käytettävä luottoluokitusmenetelmiä, joihin pystytään ripeästi sisällyttämään kyseisten menetelmien tarkoituksenmukaisuuden mahdolliseen arviointiin perustuvat havainnot.
   6 artikla
   Sen arvioiminen, ovatko luottoluokitusmenetelmät jatkuvia
   Luottoluokituslaitoksen on käytettävä luottoluokitusmenetelmiä, jotka on suunniteltu ja toteutettu siten, että
   
               a)
            
            
               niiden käyttöä voidaan jatkaa, jollei luottoluokitusmenetelmien muuttamiseen tai niiden käytöstä luopumiseen ole objektiivista syytä;
            
         
               b)
            
            
               niihin pystytään ripeästi sisällyttämään jatkuvaan seurantaan tai arviointiin perustuvat mahdolliset havainnot, erityisesti jos muutokset rakenteellisissa makrotaloudellisissa tai rahoitusmarkkinoiden olosuhteissa voisivat vaikuttaa kyseisillä menetelmillä tuotettuihin luottoluokituksiin;
            
         
               c)
            
            
               eri omaisuusluokissa annettuja luottoluokituksia voidaan verrata.
            
         7 artikla
   Sen arvioiminen, validoidaanko luottoluokitusmenetelmät aiemman kokemuksen perusteella, myös toteutumatesteillä
   1.   Luottoluokituslaitoksen on käytettävä luottoluokitusmenetelmiä, joita tuetaan kvantitatiivisin todistein luottoluokitusmenetelmien erottelukyvystä.
   2.   Luottoluokituslaitoksen on käytettävä luottoluokitusmenetelmiä, joissa kuvataan seuraavia:
   
               a)
            
            
               asianomaisia menetelmiä käyttäen annettujen luottoluokitusten aiempi vankkuus ja ennustuskyky tarkoituksenmukaisilla aikahorisonteilla ja eri omaisuusluokissa;
            
         
               b)
            
            
               missä määrin luokitusmallissa käytetyt oletukset poikkeavat tosiasiallisista maksukyvyttömyys- ja tappioasteista.
            
         3.   Luottoluokitusmenetelmien validointi on suunniteltava seuraavissa tarkoituksissa:
   
               a)
            
            
               tarkastellaan luottoluokitusmenetelmien herkkyyttä muutoksille menetelmien perustana olevissa oletuksissa, mukaan lukien laadulliset tai määrälliset tekijät;
            
         
               b)
            
            
               arvioidaan kyseisillä luottoluokitusmenetelmillä aiemmin tuotettuja luottoluokituksia riittävällä ja tarkoituksenmukaisella tavalla;
            
         
               c)
            
            
               käytetään luotettavia syöttöjä, mukaan lukien tarkoituksenmukainen dataotosten koko;
            
         
               d)
            
            
               otetaan kunkin luokitellun luokitusluokan (kuten strukturoitu rahoitus, julkisyhteisöt, yritykset, rahoituslaitokset, vakuutukset, julkinen talous) osalta tarkoituksenmukaisella tavalla huomioon luottoluokiteltujen yhteisöjen tai rahoitusvälineiden pääasialliset maantieteelliset alueet.
            
         4.   Luottoluokituslaitoksella on oltava käytössä prosessit sen varmistamiseksi, että toteutumatestien esille tuomat systeemiset luottoluokituspoikkeamat havaitaan ja korjataan tarkoituksenmukaisella tavalla.
   5.   Luottoluokituslaitoksen on sisällytettävä luottoluokitusmenetelmiensä arviointiprosessiin seuraavat:
   
               a)
            
            
               luottoluokiteltujen yhteisöjen ja rahoitusvälineiden säännölliset luottoluokitus- ja tulosarvioinnit;
            
         
               b)
            
            
               otoksen sisäinen (in-sample) ja otoksen ulkopuolinen (out-of-sample) testaus;
            
         
               c)
            
            
               validointia tai toteutumatestejä koskevat aiemmat tiedot.
            
         8 artikla
   Poikkeus
   Jos luottoluokitusmenetelmien ennustuskyvylle on vain vähän kvantitatiivisia todisteita, luottoluokituslaitos vapautetaan tämän asetuksen 7 artiklan noudattamisesta, jos se/sillä
   
               a)
            
            
               varmistaa, että luottoluokitusmenetelmät ovat herkkiä ennustamaan luottokelpoisuutta;
            
         
               b)
            
            
               soveltaa sisäisiä menettelyjä johdonmukaisella tavalla sekä ajan mittaan että eri markkinasegmenteissä;
            
         
               c)
            
            
               on käytössä prosessit sen varmistamiseksi, että toteutumatestien esille tuomat systeemiset luottoluokituspoikkeamat havaitaan ja korjataan tarkoituksenmukaisella tavalla.
            
         9 artikla
   Voimaantulo
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 21 päivänä maaliskuuta 2012.
      
         
            Komission puolesta
         
         José Manuel BARROSO
         
            Puheenjohtaja
         
      
   
   
      (1)  EUVL L 302, 17.11.2009, s. 1.
   
      (2)  EUVL L 331, 15.12.2010, s. 84.